তিনি আরও বলেন,  ভাল নেই উপকূলবর্তী এলাকার আদিবাসী রাখাইন সমপ্রদায়। দিন দিন তাদের জীবনে বাড়ছে অভাব, বেকারত্ব আর হতাশা। হারিয়ে যাচ্ছে কর্মচাঞ্চল্য প্রাণস্পন্দন আর উচ্ছ্বাস। স্থানীয় স্বার্থান্বেষীদের প্রতারণায় প্রায়ই তারা হারাচ্ছে জায়গা জমি। তাদের ঐতিহ্যও। সময়ের বৈরিতায় বিলীন হতে বসেছে তাদের সামাজিক ঐতিহ্যবাহী কর্মকাণ্ড। ফলে আদিবাসীদের সংখ্যা দিন দিন কমে যাচ্ছে। পটুয়াখালী জেলার মৌডুবির চরে বসতি গড়ে এ আদিবাসী রাখাইন সমপ্রদায় ১৮৮৪ সালের দিকে। ওই সময় ১৫০টি পরিবার মিয়ানমারের আরাকান থেকে তৎকালীন বর্মী রাজার অত্যাচারে সমুদ্র পাড়ি  দিয়ে নির্জন এ চরাঞ্চালে বসতি গড়ে । স্থানীয় রাখাইন সূত্রে জানা যায়, পটুয়াখালীর ও বরগুনা জেলার কলাপাড়া, গলাচিপা, তালতলী ও বরগুনা সদর থানায় ভারত পাকিস্তান স্বাধীনের ১৯৪৭-৪৮ সালের পরিসংখ্যন অনুসারে ৫০ হাজারের বেশি রাখাইন ছিল। প্রায় এক দশক আগের উপজেলা প্রশাসনের হিসাব অনুসারে এ সংখ্যা ২ হাজার ২৬৬ জনে এসে দাঁড়িয়েছে। এর মধ্যে কলাপাড়ায় এ সংখ্যা এক হাজার ৩৬০ জন। আদিবাসীর বসতি এলাকা কালাচানপাড়ায় গিয়ে দেখা গেছে রাখাইনদের দুর্দশার করুণ চিত্র। স্থানীয় ভূমিগ্র্রাসীরা চক্রান্ত করে অনেক রাখাইনের জমি দখল করেছে। ভুয়া বন্দোবস্ত  নিলাম, জাল দলিল আর স্ট্যাম্পে স্বাক্ষরের ফাঁদে ফেলে তাদের জায়গা জমি আত্মসাৎ করা হয়েছে। সম্পদ হারিয়ে বা পানির দামে বিক্রি করে অনেক রাখাইন এখন নিঃস্ব। অচেনা আগুন্তককে বিশ্বাস করতে তাদের এখন সাহস হয় না। তাই সহজে অন্যদের জানাতে চায় না তাদের ব্যক্তিগত জীবনের বঞ্চনা আর দুঃখ-কষ্টের কথা। অথচ এক সময় প্রায় প্রতিটি রাখাইন পরিবারের ধান আবাদের জমি ছিল। হস্তচালিত কাঠের তাঁত বোনার পাশাপাশি জমির ধানে চিড়া তৈরি ও বিক্রি ছিল তাদের প্রধান জীবিকা। সে চিড়ার স্বাদ ছিল আলাদা। নিজেদের জমির নতুন ধান দিয়ে রাখাইন নারী পুরুষ মেতে উঠতো  সুস্বাদু চিড়া তৈরিতে। পুরুষেরা তাদের তাঁতকলে বোনা কাপড় ও চিড়া ফেরি করে বিক্রি করতো। চানলা নামের এক রাখাইন নারী জানান, নতুন ধান উঠলে পাড়ায় পাড়ায় চিড়া তৈরির ধুম পড়তো। ওই চিড়া দিয়ে পাড়াগুলোতে নবান্ন উৎসবের আয়োজন করা হতো। অথচ এখন যেন সব অতীত। রাখাইন থমরাউ নিজেদের দুর্দশার কথা উল্লেখ করে বলেন, লেমেশি উয়ে মেশি অর্থাৎ তারা গরিব। টাকার অভাবে ছেলেমেয়েদের লেখাপড়া করাতে পারছেন না। রাখাইন নারীরাও কর্মঠ। কৃষি জমির কাজসহ সব কাজ পারে তারা। অথচ রাখাইনদের ভাষা শেখার স্কুল নেই। স্থানীয় স্কুলগুলোতে রাখাইন ছেলে মেয়েরা  লেখাপড়া করলেও বৌদ্ধ ধর্মের বই পায় না তারা। নেই বৌদ্ধ ধর্মপুস্তক পড়ানোর শিক্ষকও।